CELEX: 32016R0862
Language: da
Date: 2016-05-31 00:00:00
Title: Kommissionens gennemførelsesforordning (EU) 2016/862 af 31. maj 2016 om afvisning af en anden sundhedsanprisning af fødevarer end dem, der henviser til en reduceret risiko for sygdom og til børns udvikling og sundhed (EØS-relevant tekst)

1.6.2016   
            
            
               DA
            
            
               Den Europæiske Unions Tidende
            
            
               L 144/24
            
         KOMMISSIONENS GENNEMFØRELSESFORORDNING (EU) 2016/862
   af 31. maj 2016
   om afvisning af en anden sundhedsanprisning af fødevarer end dem, der henviser til en reduceret risiko for sygdom og til børns udvikling og sundhed
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1924/2006 af 20. december 2006 om ernærings- og sundhedsanprisninger af fødevarer (1), særlig artikel 18, stk. 4, og
   ud fra følgende betragtninger:
   
               (1)
            
            
               I henhold til forordning (EF) nr. 1924/2006 er sundhedsanprisninger af fødevarer forbudt, medmindre de er godkendt af Kommissionen i overensstemmelse med samme forordning og opført på en liste over tilladte anprisninger.
            
         
               (2)
            
            
               Forordning (EF) nr. 1924/2006 foreskriver ligeledes, at lederne af fødevarevirksomheder kan sende ansøgninger om godkendelse af sundhedsanprisninger til en medlemsstats nationale kompetente myndighed. Den nationale kompetente myndighed skal videresende gyldige ansøgninger til Den Europæiske Fødevaresikkerhedsautoritet (EFSA), i det følgende benævnt »autoriteten«, med henblik på en videnskabelig vurdering samt til Kommissionen og medlemsstaterne til orientering.
            
         
               (3)
            
            
               Kommissionen skal træffe beslutning vedrørende eventuel godkendelse af sundhedsanprisninger under hensyntagen til autoritetens udtalelse. I visse tilfælde kan de videnskabelige risikovurderinger alene ikke tilvejebringe alle de oplysninger, som en risikostyringsbeslutning bør baseres på, hvorfor det er nødvendigt også at tage hensyn til andre legitime forhold af relevans for det pågældende tilfælde.
            
         
               (4)
            
            
               På baggrund af en ansøgning, som Oy Karl Fazer AB indgav i henhold til artikel 13, stk. 5, i forordning (EF) nr. 1924/2006, skulle autoriteten afgive udtalelse om en sundhedsanprisning vedrørende surdejsrugbrød med højt fiberindhold og reduktion af det glykæmiske respons efter måltidet (spørgsmål nr. EFSA-Q-2014-00012 (2)). Den af ansøgeren foreslåede anprisning havde følgende ordlyd: »Indtagelse af surdejsrugbrød med højt fiberindhold bidrager til at reducere det glykæmiske respons, der ledsages af en sænkning af insulinresponset efter et måltid«. Efter anmodning fra autoriteten præciserede sagsøgeren, at surdejsrugbrød med højt fiberindhold for så vidt angår den anpriste virkning bør sammenlignes med glucose.
            
         
               (5)
            
            
               Den 8. oktober 2014 modtog Kommissionen og medlemsstaterne den videnskabelige udtalelse fra autoriteten, som konkluderede, at der på grundlag af de fremlagte oplysninger var fastslået en årsagssammenhæng mellem indtagelse af snart sagt enhver fødevare og reduktion af blodglucoseresponset efter måltidet i sammenligning med glucose.
            
         
               (6)
            
            
               I henhold til artikel 6, stk. 1, og artikel 13, stk. 1, i forordning (EF) nr. 1924/2006 skal sundhedsanprisninger være baseret på almindeligt anerkendt videnskabelig evidens. Det er i overensstemmelse med reglerne at undlade at godkende en sundhedsanprisning, der ikke opfylder andre generelle eller specifikke krav i forordning (EF) nr. 1924/2006, selv hvis autoritetens videnskabelige vurdering er positiv. Autoriteten bemærkede i sin videnskabelige udtalelse, at når sammenlignelige mængder af tilgængelige kulhydrater fra forskellige kulhydratholdige fødevarer testes, så vil stort set enhver kulhydratholdig fødevare give anledning til en reduktion af blodglucoseresponset efter måltidet sammenlignet med det blodglucoserespons, som indtag af glucose giver. Autoriteten bemærkede endvidere, at også fødevarer med lavt indhold af kulhydrater eller helt uden indhold af tilgængelige kulhydrater ville give et lavere blodglucoserespons efter måltidet sammenlignet med glucose.
            
         
               (7)
            
            
               I forordning (EF) nr. 1924/2006 er »anprisning« defineret som ethvert budskab eller enhver fremstilling, som angiver, indikerer eller antyder, at en fødevare har særlige egenskaber. En anprisning vedrørende surdejsrugbrød med højt fiberindhold og det glykæmiske respons efter måltidet ville indikere, at surdejsrugbrød med højt fiberindhold har særlige egenskaber for så vidt angår reduktion af det glykæmiske respons efter måltidet sammenlignet med glucose, til trods for at næsten alle fødevarer faktisk har den samme virkning. I henhold til artikel 3, stk. 2, litra a), i forordning (EF) nr. 1924/2006 må sundhedsanprisninger ikke være vildledende. En anprisning, der indikerede, at en bestemt fødevare har bestemte gavnlige egenskaber ville, i betragtning af at næsten alle fødevarer har de samme egenskaber, være vildledende.
            
         
               (8)
            
            
               I lyset af ovenstående opfylder anprisningen vedrørende indtagelse af surdejsrugbrød med højt fiberindhold og reduktion af det glykæmiske respons efter måltidet ikke kravene i forordning (EF) nr. 1924/2006 og bør derfor ikke optages på listen over tilladte sundhedsanprisninger.
            
         
               (9)
            
            
               De bemærkninger fra ansøgeren, som Kommissionen har modtaget i overensstemmelse med artikel 16, stk. 6, i forordning (EF) nr. 1924/2006, er taget i betragtning ved fastsættelsen af foranstaltningerne i denne forordning.
            
         
               (10)
            
            
               Medlemsstaterne er blevet hørt —
            
         VEDTAGET DENNE FORORDNING:
   Artikel 1
   Den i bilaget til nærværende forordning angivne sundhedsanprisning optages ikke på den i artikel 13, stk. 3, i forordning (EF) nr. 1924/2006 omhandlede EU-liste over tilladte anprisninger.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 31. maj 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 404 af 30.12.2006, s. 9.
   
      (2)  EFSA Journal 2014;12(10):3837.
   
      BILAG
      
         Afvist sundhedsanprisning
      
      
                  Ansøgning — relevante bestemmelser i forordning (EF) nr. 1924/2006
               
               
                  Næringsstof, andet stof, fødevare eller fødevarekategori
               
               
                  Anprisning
               
               
                  EFSA-udtalelse
               
            
                  Sundhedsanprisning i henhold til artikel 13, stk. 5, baseret på senere udviklet videnskabelig evidens og/eller ledsaget af anmodning om beskyttelse af data, som er omfattet af ejendomsrettigheder
               
               
                  Surdejsrugbrød med højt fiberindhold
               
               
                  Reduktion af det glykæmiske respons efter måltidet i sammenligning med glucose
               
               
                  Q-2014-00012